બીજે દિવસે પણ મયંકને વહેલા જ ઑફિસે જવાનું થયું. તે ગયો એટલે પ્રતિમાએ બેડરૂમ સરખો કર્યો. ચા-નાસ્તો લઈ બેડરૂમની ખુરશી પર બેઠી. ગઈકાલની જેમ જ સામેના ફલૅટમાં પેલા ભાઈ દેખાયા. ક્યાંકથી પેલી ભમરી ગૂં ગૂં ગૂં કરતી ઊડી આવી અને પ્રતિમાના માથા પર ઘૂમતી રહી. તે બેડરૂમની બારીના એક ખૂણામાં ઘર બનાવતી હતી ! પ્રતિમાએ હાથમાં છાપું લઈ તેના પર વીંઝી તેને હટાવી. તેની નજર પેલા ભાઈને તાકી રહી. આજે તેઓ બિલકુલ તૈયાર હતા. કાળા પૅન્ટ પર ક્રીમ કલરની ચોકડીવાળું શર્ટ. થોડીથોડી વારે બાલ્કનીની રેલિંગ પકડી તે નજર કરી ઝૂકી અંદર ચાલ્યા જતા. કોઈના ઈંતેજારમાં લાગે છે….. પ્રતિમાના ચિત્તમાં વિચાર એમ્બોસ થયો…. હશે…. મારે કેટલા ટકા !….. પેલી ભમરી પાછી ગૂં ગૂં ગૂં કરતી પ્રતિમાના માથાની આસપાસ ઊડી રહી. પ્રતિમા ગુસ્સે થઈ. તેને હાથથી ઉડાડ્યા કરે તો એ વધારે જુસ્સાથી માથે ઘુમરાય. ‘આઘી જા’ તેનાથી બોલી જવાયું.